בקיבוץ גנוסר שעל חוף הכנרת, שוכנת אחת מפנינות החמד המרשימות שניתן למצוא באזור: בית יגאל אלון. במקום נמצא מוזיאון הכולל תצוגות מעניינות על תולדות הגליל ועל תולדות היישוב היהודי בתקופת המשנה והתלמוד. בקומת הגלריה מוצגת תערוכה 'קייצית' מרעננת ומשעשעת בחוש ההומור ובצבעוניות שלה.
דודו גרשטיין, מטובי האמנים בישראל, נולד בירושלים (1944), סיים את 'בצלאל' ולמד באקדמיה לאמנויות יפות ב'בוזארט' בפריז. בתחילת שנות השבעים השלים תואר שני באקדמיה הידועה 'סאן מרטין' שבלונדון. גרשטיין יוצר בירושלים, ותערוכותיו הוצגו בחשובות ובידועות שבגלריות באירופה, ארצות הברית וקנדה. לאחרונה הוצגה תערוכה מקיפה של יצירותיו בסיאול שבדרום קוריאה.
בתחילת דרכו עבד בטכניקות הקלאסיות של ציורי שמן ומים. בשנים האחרונות, חל מפנה דרמטי ביצירתו, ועבודותיו נעשות בתלת-מימדיות הנוצרות באמצעות ניסור קרני לייזר במשטחי מתכת.
גרשטיין עוסק בסובב אותנו. נושאי יצירותיו לקוח מהטבע (פרחים, ציפורים, חיות ובהמות), מהמוסיקה (כלי נגינה, נגנים ותזמורות) וספורט (רצים, שחיינים ואתלטיקה). הוא צובע את יצירותיו במגוון רחב של צבעים בולטים, המשרים על הצופה הרגשה אופטימית, המלווה בחיוך והנאה.
עבודותיו פזורות ברחבי הארץ בשדרות, כיכרות, פארקים, מבני ציבור וקניונים. נזכיר כמה מהבולטות שביצירותיו: 'הקיוסק', המוצג במוזיאון ישראל; 'הגמלים של דרך המשי', בעבדת; 'עציצי הפרחים', לאורך שדרות בגין בהרצליה; 'הפרה', יצירת הענק שבפארק רעננה, ועוד רבות וטובות.